Diari Oficial de la Generalitat Valenciana


Sumari del DOGV 4745, del 04-05-2004 (2004/4380)

DECRET 57/2004, de 16 d'abril, del Consell de la Generalitat, pel qual es crea el Premi al Mèrit en l'Educació.
---------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2004/04/16/54/dof/vci/html**

### Dades del document

Número de DOGV
:   4745

Data del DOGV
:   04-05-2004

Secció del DOGV
:   I. DISPOSICIONS GENERALS

Número del document
:   2004/4380


Data del document
:   16-04-2004

Organisme emissor
:   Conselleria de Cultura, Educació i Esport

Tipus de document
:   Decret

Descriptors 

:   * premi cultural
    * legislació
    * ensenyament primari
    * ensenyament secundari
    * personal docent

DECRET 57/2004, de 16 d'abril, del Consell de la Generalitat, pel qual es crea el Premi al Mèrit en l'Educació. [2004/4380]
  
L'extraordinària labor que exercixen els nostres docents en les aules ha de ser ressaltada davant la societat valenciana propiciant el seu màxim reconeixement i prestigi. Per això, l'administració educativa ha d'incentivar la il·lusió i l'esforç d'aquelles persones a les mans de les quals està la formació i el futur dels jóvens valencians.
  
A ells els correspon la transmissió dels valors que afavorisquen la responsabilitat social i garantisquen el ple desenrotllament de la personalitat, en el respecte als principis democràtics i als drets i llibertats fonamentals, que conduïsquen a una societat més justa i solidària.
  
La mateixa Llei Orgànica 10/2002, de 23 de desembre, de Qualitat de l'Educació, en l'article 62.1.d), establix que les Administracions educatives afavoriran la realització d'actuacions destinades a premiar l'excel·lència i l'especial esforç del professorat en el seu exercici professional.
  
Esta ingent tasca no seria possible sense la dedicació diària del personal no docent que presta els seus servicis en centres educatius i possibilita la funció a desenrotllar pel professorat, per la qual cosa el seu treball també mereix una important valoració social.
  
Per esta raó és imprescindible el reconeixement social de la labor de les persones que s'hagen distingit en l'àmbit educatiu, mitjançant la creació d'unes distincions a tal fi.
  
D'esta manera, la Conselleria de Cultura, Educació i Esport podrà concedir esta distinció als professionals de l'educació els mèrits dels quals els facen creditors al dit reconeixement.
  
Per tot això, a proposta del conseller de Cultura, Educació i Esport i després de la deliberació del Consell de la Generalitat, en la reunió del dia 16 d'abril de 2004,
  
DECRETE
  
Article 1. Creació del premi
  
Es crea el Premi al Mèrit en l'Educació per a reconéixer la labor dels professionals que, prestant servicis en els centres docents no universitaris de la Comunitat Valenciana, s'hagen distingit pels mèrits contrets en la seua tasca educativa.
  
Article 2. Categories
  
El Premi al Mèrit en l'Educació comprén les categories següents:
  
a) Insígnia de Plata, com a reconeixement social en el moment de la seua jubilació en la docència, després d'una dilatada labor i esforç exemplar en l'àmbit educatiu.
  
b) Insígnia d'Or i Placa, per a reconéixer i premiar públicament aquelles persones que s'han significat per la seua destacada actuació en la pràctica de la seua labor en l'àmbit educatiu.
  
Article 3. Resolució de concessió
  
La concessió de les distincions es realitzarà mitjançant resolució del conseller competent en matèria d'educació.
  
Article 4. Tramitació
  
La incoació del procediment de concessió podrà realitzar-se per acord del conseller competent en matèria d'educació, a iniciativa pròpia o a proposta motivada dels directors territorials de la conselleria competent en matèria d'educació, o a instància, mitjançant escrit motivat, de qualsevol persona o entitat del sector educatiu.
  
Article 5. Comissió d'Assessorament
  
Per a la concessió de les anteriors distincions, el conseller competent en matèria d'educació designarà una Comissió d'Assessorament.
  
DISPOSICIONS FINALS
  
Primera
  
Es faculta el conseller de Cultura, Educació i Esport perquè adopte les mesures necessàries per a l'execució del present decret.
  
Segona
  
El present decret entrarà en vigor el mateix dia de la seua publicació en el Diari Oficial de la Generalitat Valenciana.
  
València, 16 d'abril de 2004
  
El president de la Generalitat,
  
FRANCISCO CAMPS ORTIZ
  
El conseller de Cultura, Educació i Esport,


Còpia Permalink ELI